Daniel Niculae este cercetat în libertate în dosarul în care este suspectat că ar fi fost complice cu liderii de la Rapid pentru introducerea de materiale pirotehnice pe stadion, însă, procurorii au reținut în 24 de ore 16 dintre cei 17 suspecți, informează GSP.
În cursul zilei de joi, 14 martie, Daniel Niculae, președintele Rapidului, a fost audiat timp de 2 ore într-un dosar privind "săvârşirea infracţiunilor de constituire a unui grup infracţional organizat, operațiuni cu articole pirotehnice efectuate fără drept, nerespectarea regimului armelor şi al muniţiilor și distrugere".
De asemenea, Daniel Niculae se află pe lista procurorilor din cadrul Parchetului de pe lângă Tribunalul București, care au dispus urmărirea penală a 17 persoane. Toți suspecții, mai puțin președintele Rapidului, au fost reținuți.
"În fapt, s-a reținut că în cursul anului 2023 pe raza mun. București s-a constituit un grup infracțional organizat la care au aderat mai multe persoane și care avea drept scop introducerea și folosirea materialelor pirotehnice în incinta stadioanelor de fotbal, în timpul desfășurării meciurilor, tulburarea ordinii și liniștii publice prin violențe asupra bunurilor și distrugerea suprafeței de joc prin folosirea materialele pirotehnice, producându-se degradarea gazonului prin explozia materialelor pirotehnice, punând în pericol integritatea fizică a altor persoane (copii de mingi, stewarzi, jucători de fotbal, pompieri, reporteri ș.a.)", se arată într-un comunicat al Parchetului de pe lângă Tribunalul București (PTB).
Autoritățile au efectuat percheziții la 19 locații din București, Ilfov, Prahova și Iași, unde au descoperit "mai multe materiale pirotehnice, arme de foc letale, arme albe și sume de bani".